S-1148/2019

Dómur:

Mál þetta, sem var tekið til dóms 7. nóvember 2019, höfðaði lögreglustjórinn á Suðurnesjum með ákæru 2. september 2019, á hendur R-x-x K-x-x, kt. 0000000000, [...];,,fyrir eftirtalin umferðarlagabrot;

I. með því að hafa, laugardaginn 25. maí 2019, ekið bifreiðinni [...], á Hafnargötu, Vogum, sviptur ökuréttindum og undir áhrifum áfengis (í blóði mældist vínandi 3,15 ‰).

Telst háttsemi þessi varða við 1. mgr., sbr. 3. mgr. 45. gr. og 1. mgr. 48. gr., sbr. lög nr. 48/1997, allt sbr. 1. mgr. 100. gr. umferðarlaga nr. 50/1987.

II. með því að hafa, miðvikudaginn 14. ágúst 2019, ekið bifreiðinni [...], vestur Reykjanesbraut skammt frá Flugstöð Leifs Eiríkssonar, sviptur ökuréttindum.

Telst háttsemi þessi varða við 1. mgr. 48. gr., sbr. lög nr. 48/1997, allt sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar. Þess er jafnframt krafist að ákærða verði gert að sæta sviptingu ökuréttar, sbr. 1. mgr. 101. gr. og 102. gr. umferðarlaga nr. 50/1987, sbr. lög nr. 44/1993 og lög nr. 66/2006.“

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur [...] og á samkvæmt framlögðu sakavottorði að baki sakaferil sem nær aftur til 2012. Ákærði gekkst undir sektargerð lögreglustjóra 4. júní 2012 þess efnis að hann samþykkti greiðslu 170.000 króna sektar og að sæta tveggja ára ökuréttarsviptingu fyrir ölvunarakstur án þess að hafa öðlast ökuréttindi. Með sektargerð lögreglustjóra 5. september 2013 samþykkti ákærði greiðslu 300.000 króna sektar og að sæta fjögurra ára ökuréttarsviptingu fyrir ölvunarakstur sviptur ökurétti. Ákærði var dæmdur í 30 daga fangelsi og var sviptur ökurétti ævilangt með dómi 29. apríl 2015 fyrir ölvunarakstur sviptur ökurétti. Með dómi 24. febrúar 2017 var ákærði dæmdur í þriggja mánaða fangelsi auk þess ævilöng ökuréttarsvipting hans var áréttuð fyrir akstur sviptur ökurétti, akstur undir áhrifum áfengis og hraðakstur. Ákærði var dæmdur í fimm mánaða fangelsi auk þess sem ævilöng ökuréttarsvipting hans var áréttuð með dómi 14. september 2018. Ákærði var í málinu sakfelldur fyrir að hafa tvívegis ekið bifreið sviptur ökurétti og undir áhrifum áfengis. Fyrri umferðarlagabrotin framdi ákærði fyrir uppkvaðningu áðurnefnds dóms frá 24. febrúar 2017 og var honum því gerður hegningarauki hvað þau brot varðaði samkvæmt 78. gr. almennra hegningarlaga nr. 19/1940. Seinni umferðarlagabrotin framdi ákærði þó eftir uppkvaðningu þess dóms, eða 31. mars 2018. Með dómi 30. apríl 2019 var ákærði dæmdur í sjö mánaða fangelsi auk þess sem ævilöng ökuréttarsvipting hans var áréttuð fyrir að hafa tvívegis ekið bifreið sviptur ökurétti og undir áhrifum áfengis. Fyrri umferðarlagabrotin framdi ákærði fyrir uppkvaðningu áðurnefnds dóms frá 14. september 2018, og var honum því gerður hegningarauki hvað það brot varðaði. Seinni umferðarlagabrotin framdi ákærði þó eftir uppkvaðningu þess dóms, eða 6. október 2018. Með dómi 13. júní 2019 var ákærði dæmdur í 45 daga fangelsi fyrir akstur sviptur ökurétti 21. apríl 2019. Í málinu var ákærða gerður hegningarauki við fyrrnefndan dóm frá 30. apríl 2019.

Brot þau sem ákærði hefur verið sakfelldur fyrir í máli þessu samkvæmt ákærulið I voru framin fyrir uppkvaðningu áðurnefnds dóms frá 13. júní 2019 og verður ákærða því gerður hegningarauki hvað þau brot varðar samkvæmt 78. gr. almennra hegningarlaga nr. 19/1940.

Samkvæmt framangreindu um sakaferil ákærða og að brotum hans virtum, sbr. 77. gr. almennra hegningarlaga nr. 19/1940, þykir refsing hans samkvæmt dómvenju réttilega ákveðin fangelsi í 9 mánuði.

Með vísan til 3. mgr. 101. gr. umferðarlaga er ævilöng ökuréttarsvipting ákærða áréttuð.

Samkvæmt 1. mgr. 235. gr. laga nr. 88/2008 um meðferð sakamála verður ákærði dæmdur til að greiða sakarkostnað málsins sem, samkvæmt framlögðu yfirliti sækjanda og með stoð í meðfylgjandi gögnum, nemur samtals 40.273 krónum.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, R-x-x K-x-x, sæti fangelsi í 9 mánuði.

Ákærði er sviptur ökurétti ævilangt.

Ákærði greiði 40.273 krónur í sakarkostnað.

M-kvk-nf H-kvk-nf H-kvk-nf

Ákærði, R-x-x K-x-x, sæti fangelsi í 9 mánuði.

Ákærði er sviptur ökurétti ævilangt.

Ákærði greiði 40.273 krónur í sakarkostnað.

M-kvk-nf H-kvk-nf H-kvk-nf